Ego Odo, dux Burgundię, notum facio omnibus presentibus pariter et futuris quod Petrus, dominus de Raveriis, coram nobis constitutus, plane recognovit quod fratres et ecclesia de Fonteneto ei in necessitate sua accomodaverant quatuor viginti libras Pruvin, unde et ipse Petrus, in remedium animę suę et suorum, et in recompensationem tanti beneficii sibi collato a nominatis fratribus, concessit eis pasturas et pastionem et aasentiam aquę ad usum omnium animalium, pecorum suorum et porcorum per totum finagium villę de Asneriis, et per totam potestatem, sicut ipse participat cum Girardo de Asneriis, in bosco et plano, in monte et valle. Addidit insuper prefatę donationi suę quecumque ibidem fuerint necessaria pastoribus ecclesię nominatę in eisdem pasturis commorantibus, ligna scilicet ad faciendum focum ad bordam construendam et rameriam. Similiter idem Petrus concessit ecclesię sepedictę pasturas, pastionem et aasentias aquę et necessaria pastoribus in tota potestate sua de Raveriis. Quod si predicti fratres vel res ipsorum alicui aliquod dampnum intulerint, ad valentiam dampni capitale solummodo restituatur aliquod sine omni alia emendatione. Hec prescripta concessit Petrus dictis fratribus tenenda pacifice et possidenda quamdiu ipse debebit eis, summam debiti nominatam et per duos annos amplius postquam redemitur ipse vel sui. Preterea sciendum quod sepe nominatus Petrus, usque ad plenam solutionem dictę pecunię nulli omnino prenominatas pasturas vendere vel invadiare poterit, nec alterius ecclesię vel religionis pecora vel animalia nisi sua, aut hominum trium villarum de Asneriis, scilicet de Raveriis et de Crie, in easdem pasturas ad pascendum introducet, sed et de suis omnibus adversus omnes homines debitam garantiam promisit. Et ego Odo, dux Burgundię, ad preces jamdicti Petri hec omnia manucepi et me sępenominatis fratribus responsorem constitui. Quod totum laudavit Nicholia, uxor ejusdem Petri. In cujus rei testimonium presens scriptum sigillo meo confirmari precepi. Anno Verbi incarnati millesimo ducentesimo sexto.